આજે પણ કેટલીક જગ્યાએ દહેજ અને દહેજના લીધે થતી હત્યાઓના કિસ્સા સામે આવતાં હોય છે. અને છોકરીઓને લગ્ન કરવા માટે શરતો પણ રાખવામાં આવે છે અને હવે એમાં એક શરતનો વધારો પણ થઇ ગયો છે કે છોકરી ઘરના કામકાજમાં નિપૂણ હોય તેની સાથે એ નોકરી પણ કરતી હોવી જોઇએ. હું હાલના જ એક મુદ્દાની વાત કરવા માગીશ. ફિલ્મ પદ્માવત..સૌ કોઇને ખબર હશે હાલ આ મુદ્દે કેટલો હોબાળો ચાલી રહ્યો છે, કરણી સેનાએ આ ફિલ્મ રીલીઝ ન થાય તે માટે વિરોધ યથાવત રાખ્યો છે તો બીજી તરફ સુપ્રીમ કોર્ટે એનો નિર્ણય સંભળાવી દીધો છે. કે હવે આ ફિલ્મ દરેક રાજ્યમાં રીલીઝ કરવામાં આવશે. કરણી સેનાની વાત પણ સાચી હોઇ શકે કે ઇતિહાસ સાથે કોઇ ચેડાં હોઇ શકે છે. પણ કેટલાક સમાજમાં જ્યારે છોકરી જન્મતી ત્યારે તેને જન્મતાંવેંત જ મારી નાખવામાં આવતી. અત્યાર સુધીમાં લાખો ભ્રૂણહત્યા કરી દેવામાં આવી હશે. ત્યારે કેમ કોઇ વિરોધ કરવા ન આવ્યું, જ્યારે એક નાની એવી બાળકી પર બળાત્કાર થાય છે ત્યારે કેમ કોઇ વિરોધ કરવા નથી આવતું, ત્યારે કેમ કોઇ અવાજ નથી ઉઠાવતું. અને હાલ ઇતિહાસને લઇને આટલી હદે વિરોધ કરી રહ્યાં છે કે સરકારની સંપત્તિને પણ નુકસાન થઇ રહ્યું છે.